KLINIQ รุกจับกลุ่มลูกค้าไฮเอนด์ เล็งเปิดห้องผ่าตัดเพิ่ม รับดีมานด์ต่างชาติ
KLINIQ เดินหน้าจับกลุ่มลูกค้าระดับไฮเอนด์ ชูจุดเด่นผ่าตัดโดยศัลยแพทย์เฉพาะทาง เร่งเพิ่มห้องผ่าตัดศัลยกรรมหลัง Q4 ลูกค้าต่างชาติพุ่ง
KLINIQ เดินหน้าจับกลุ่มลูกค้าระดับไฮเอนด์ ชูจุดเด่นผ่าตัดโดยศัลยแพทย์เฉพาะทาง เร่งเพิ่มห้องผ่าตัดศัลยกรรมหลัง Q4 ลูกค้าต่างชาติพุ่ง
23 ม.ค. 2566

นายแพทย์อภิรุจ ทองวัฒน์ ประธานเจ้าหน้าที่บริหาร บริษัท เดอะคลีนิกค์ คลินิกเวชกรรม จำกัด (มหาชน) หรือ KLINIQ เปิดเผยว่า เดอะคลีนิกค์ฯ กำลังเร่งจัดเตรียมความพร้อมเพื่อเปิดห้องผ่าตัดเพิ่มเติม หลังจากพบว่าในไตรมาส 4/2565 มีจำนวนลูกค้าต่างชาติเข้าใช้บริการศูนย์ศัลยกรรมเพิ่มขึ้นถึง 39% เมื่อเทียบกับไตรมาส 3/2565
โดยปัจจุบันลูกค้าต่างประเทศมีจำนวนเพิ่มมากขึ้นอย่างต่อเนื่อง และเพิ่มขึ้นอย่างมีนัยสำคัญหลังจากรัฐบาลประกาศเปิดประเทศอย่างเป็นทางการ และอำนวยความสะดวกให้นักท่องเที่ยวเดินทางเข้าประเทศไทยได้โดยง่าย และสนับสนุนให้นักท่องเที่ยวในระดับไฮเอนด์ที่ต้องการใช้บริการเสริมความงาม เข้ามาใช้บริการที่ เดอะคลีนิกค์ฯ มากขึ้นอย่างมีนัยสำคัญ
“เดอะคลีนิกค์ฯ ให้บริการโดยทีมศัลยแพทย์เฉพาะทางเท่านั้น เนื่องจากมีความเชี่ยวชาญเฉพาะทางและมีประสบการณ์ด้านศัลยกรรมสูง และได้รับความไว้วางใจจากลูกค้าทั้งในประเทศและระดับนานาชาติมาโดยตลอด ซึ่งหลังจากพบว่าตัวเลขผู้ใช้บริการด้านศัลยกรรมจากลูกค้าต่างประเทศเพิ่มสูงถึง 39% ในไตรมาส 4/2565 ทำให้เราต้องเร่งเตรียมความพร้อมเปิดห้องผ่าตัดเพิ่มเติมเพื่อรองรับกับจำนวนลูกค้าที่เพิ่มขึ้น รวมทั้งยังมีลูกค้าหลายรายที่เข้ามาให้ทางเดอะคลีนิกค์ฯ แก้ไข หลังจากมีปัญหาด้านศัลยกรรมมาจากที่อื่น” นายแพทย์อภิรุจ กล่าว 
สำหรับภาพรวมของ เดอะคลีนิกค์ฯ ในไตรมาส 4/2565 พบว่ามีแนวโน้มดีขึ้นตามจำนวนลูกค้าที่เพิ่มขึ้น และหากดูเฉพาะลูกค้าจากต่างประเทศจะพบว่าในภาพรวมเพิ่มขึ้น 12% จากไตรมาส 3/2565 และหากแบ่งตามกลุ่มลูกค้าฝั่งศูนย์ศัลยกรรมจะพบว่าในไตรมาส 4/2565 มีลูกค้าต่างชาติเพิ่มขึ้นสูงสุดถึง 39%จากไตรมาส 3/2565 ขณะที่กลุ่มลูกค้าฝั่ง SKIN มีลูกค้าชาวจีน และ CLMV เข้ามาเพิ่มขึ้นชัดเจนในสาขา CBD เช่น สยามพารากอน เซ็นทรัลพระราม 9 และ สาขาเมืองท่องเที่ยว เช่น ภูเก็ต เชียงใหม่ อุดรธานี จันทบุรี ซึ่งปัจจุบัน เดอะคลีนิกค์ฯ กำลังเร่งอบรมและพัฒนาบุคลากรเพื่อรองรับการให้บริการกลุ่มลูกค้าต่างชาติที่เพิ่มขึ้น
ทั้งนี้จำนวนลูกค้าทั้งในประเทศและต่างประเทศที่เพิ่มขึ้นในไตรมาส 4/2565 นั้น มีแนวโน้มจะสนับสนุนให้ผลประกอบการของ เดอะคลีนิกค์ฯ เติบโตไปในทิศทางเดียวกัน ขณะที่ผลการดำเนินงานไตรมาส 3/2565 เดอะคลีนิกค์ฯ มีรายได้จากการขายและให้บริการ 432.41 ล้านบาท เพิ่มขึ้น 172.8% และมีกำไรสุทธิ 44.53 ล้านบาท เพิ่มขึ้น 201.48% จากช่วงเดียวกันปีก่อน ส่วนงวด 9 เดือนแรกของปี 2565 มีกำไรสุทธิ 144.75 ล้านบาท เพิ่มขึ้น 93.64% จากช่วงเดียวกันปีก่อน และสูงสุดเป็นประวัติการณ์ สูงกว่ากำไรรวมทั้งปี 2564 และนับตั้งแต่ก่อตั้งบริษัทฯ ถือเป็นการเติบโตสอดคล้องเมกะเทรนด์ ที่ผู้บริโภคทั่วโลกต่างให้ความสำคัญกับสุขภาพและความงาม
อย่างไรก็ตามกรณีข่าวการจับกุมคลินิกชื่อดังที่ใช้ซิลิโคนปลอมมาทำจมูกและคางให้ลูกค้านั้น เป็นเรื่องที่น่าเป็นห่วงอย่างยิ่ง เพราะดูจากข้อหาความผิดฐานผลิตเครื่องมือแพทย์โดยไม่ได้รับอนุญาต และผลิตเครื่องมือแพทย์โดยไม่ได้รับใบแจ้งรายการละเอียด อาจส่งผลต่อความปลอดภัยของลูกค้า และหากท่านใดประสบปัญหาจากการศัลยกรรมไม่ว่าจะทางใดก็ตาม ทีมศัลยแพทย์เฉพาะทางของศูนย์ศัลยกรรม เดอะคลีนิกค์ฯ พร้อมจะให้ความช่วยเหลือและแก้ไขปัญหาที่เกิดขึ้นในทุกๆ จุดให้แก่ลูกค้าทุกท่าน